Anthony Burgess
Store norske leksikon,Språk og litteratur,Litteratur i verden,Europa,Storbritannia og Nord-Irlands litteratur,Storbritannia og Nord-Irlands litteratur på 1900-tallet
Anthony Burgess var en britisk forfatter, kritiker og dessuten komponist. Han arbeidet blant annet som lærer før han begynte å skrive for alvor.
Burgess var usedvanlig allsidig og produktiv, med utpreget sans for det barokke og groteske og et makeløst oppkomme av ord. I den komiske romanen The Doctor is Sick (1960) bruker han sjargong fra Londons underverden, og i Nothing Like the Sun (1964), som gir et sjokkerende avidealisert bilde av William Shakespeares liv og omgivelser, etterligner han Elizabeth-tidens idiom. Romanen Den mekaniske appelsin (Originaltittel: A Clockwork Orange, 1962. Norsk oversettelse, 1993), og filmversjonen (i Stanley Kubricks regi) fra 1971, vakte oppsikt ved sin krasse skildring av vold og terror hos en ungdomsgjeng i et tenkt fremtids-England. Her oppfant Burgess en helt ny forbrytersjargong.Inside Mr Enderby (1963, under pseudonymet Joseph Kell), Enderby Outside (1968) og The Clockwork Testament (1974) er en romantrilogi om en eksentrisk poet og hans viderverdigheter. Enderby dør av hjerteslag i New York, men forfatteren gjenkaller ham til nye bisarre eventyr i Enderby's Dark Lady (1984).Flere av Burgess' romaner er bygd opp om historiske personer og perioder, blant annet Napoleon Symphony (1975), Abba Abba (1977) og The Kingdom of the Wicked (1985). I den store romanen Earthly Powers (1980) lar han hovedpersonen delta i eller være til stede ved mange av de mest dramatiske politiske begivenheter rundt om i verden på 1900-tallet. Samtidig tegner han et satirisk bilde av vår tids moralske og kulturelle forvirring. Av andre bøker kan nevnes The Piano Players (1986), Any Old Iron (1989) og Byrne (utgitt posthumt i 1995).Burgess var av katolsk familie, men var selv agnostiker. Han var sterkt påvirket av James Joyce, og til hans bøker om litteratur og diktere hører Here Comes Everybody – An Introduction to James Joyce (1965); dessuten Shakespeare (1970), English Literature (1974) og Flame Into Being (om D. H. Lawrence, 1985). Han skrev også for radio og tv, og var en flittig litteraturanmelder i The Observer. Selvbiografi: Little Wilson and Big God (1987) og You've Had Your Time (1990). Les mer i Store norske leksikon Storbritannias litteratur Litteratur Aggeler, Geoffrey, red.: Anthony Burgess : the artist as novelist, 1986, isbn 0-8161-8757-6  Biswell, Andrew: The real life of Anthony Burgess, 2005, isbn 0-330-48170-3  Coale, Samuel: Anthony Burgess, 1981, isbn 0-8044-2124-2  Dix, Carol: Anthony Burgess, 1971, isbn 0-582-01218-x  Lewis, Roger: Anthony Burgess, 2002, isbn 0-571-20492-9  Morris, Robert K.: The consolations of ambiguity : an essay on the novels of Anthony Burgess, [1971]